Христо Смирненски
Брои се до три!

chitanka.info

Брои се до три![0]

Такъв обичай е приет

и днеска той навред цари:

кажи-речи, по целий свет

брои се винаги до три.

В детинството си още чух,

че над поля, реки, гори

са бог, Исус и св. Дух —

лъжа еднаква, басни — три.

В казармата като войник

на плаца зъзнех от зори

и слушах там тържествен вик:

„Едно, две, три! Едно, две, три!“

В села, градища всеки час

триглава хидра ни мори:

духовник, воен и думбаз —

и тук броено пак до три.

Беднякът гол и необут,

невиждал повече пари,

сред своя непосилен труд

е свикнал да брои до три.

Против кръвника-капитал

пожара трети път гори:

да, тоз интернационал

краси го важна цифра 3.

А ето виждаме ний днес

от тройките артък дори:

в Москва е третия конгрес,

това е вече тройно три!

Не знам що мислят у Москва,

не знам какво се там крои;

аз знам и вярвам у това:

и робът ще брои до три!

[0] Публикация: Червен смях. Седмично илюстровано литературно-хумористично списание. София, г. II, бр. 25 от 14 юли 1921 г., с подпис: Гаврош.

Стихотворението е написано по повод III конгрес на III интернационал, състоял се в Москва от 22 юни до 12 юли 1921 г. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.